
Induktív közelítéskpacsoló vizsgálata végeselem-módszerrel

A mai automatizálás és gyártástechnológia legfontosabb kellékei a szenzorok. Minden automatizált rendszerben található valamilyen érzékelő, ezért nagyon fontos jó minőségű szenzorok tervezése és gyártása. Jelenleg a Balluff Elektronika Kft.-nél dolgozom gyakornokként, ahol különböző, elsősorban induktív elven működő szenzorok vizsgálatával foglalkozom. Tudományos diákköri munkám során egy induktív közelítéskapcsoló elsődleges érzékelő elemének szimulációját végeztem el végeselem-módszer segítségével, amely során vizsgáltam a szenzor előtt és a beépítő anyagban kialakuló mágneses térerősséget.
A vizsgált szenzor működési elve a következő: Az elsődleges érzékelő elem az érzékelési irányba nyitott vasmagos tekercset tartalmaz, amelyen szinuszos áram folyik keresztül. A gerjesztés hatására harmonikusan változó mágneses tér jön létre a szenzorkörnyezetében. Ha bármilyen fémtestet, tárgyat ebbe a mágneses térbe helyezünk, akkor a céltárgyban örvényáram jön létre, amelynek mágneses tere a kezdeti mágneses teret megváltoztatja. Ez a változás a tekercsben a gerjesztő szinuszos áram jellemzőinek megváltozásában nyilvánul meg, amely változást a szenzorban található elektronikai áramkör kiértékeli, és az érzékelő a mért adatoknak megfelelő állapotba állítja a kimenetét.
Munkám során a szenzor érzékelési irányában kialakuló mágneses térerősséget maximalizálni, a beépítésben kialakuló mágneses térerősséget pedig minimalizálni próbáltam a mag geometriai paramétereinek módosításával. Ehhez a feladathoz a FINITE ELEMENT METHOD MAGNETICS nevű végeselem szimulációra alkalmas szoftverrel végeztem vizsgálatokat.
A jövőben a szimulációkat szeretném egy saját megoldó algoritmussal MATLAB illetve C környezetben implementálni, valamint a számítási időt lecsökkenteni CUDA támogatású videokártya használatával, ezen felül szeretném alkalmazni az Element-by-element módszert.




